Muoti ja kylmä sota - Kumu kunstimuuseum
14.9.2012 – 20.1.2013
Näyttely tutkii muotia ja siihen liittyviä ilmiöitä 1950–1970-luvun Virossa ja tarjoaa kiehtovan kurkistuksen Neuvosto-Viron naisen elämään ja vuoropuheluun länsimaisen muodin kanssa. Näyttelyn yhteydessä ilmestyy kirja ja järjestetään yleisö- ja opetustapahtumia.
Muoti ja kylmä sota -näyttely yhdistää politiikan ja muodin ja kuvaa muodin kehityssuuntia ja pyrkimyksiä esittelemällä mm. virolaisten muotisuunnittelijoiden Tallinna Moemaja -muotitaloa sekä muotilehti Siluettia. Näyttely pyrkii valaisemaan neuvostomuodille langennutta kaksoisroolia, jossa muodin oli välitettävä länttä itään ja esiteltävä itää lännelle.
”Idän ja lännen vastakohtaisuudesta paljastuu muodin intiimillä tasolla yllätyksiä – muotia voi pitää kylmän sodan onnistuneimpana rajojen ylittäjänä”, toteaa näyttelyn kuraattori Eha Komissarov. ”Kaikki suuret sodat ovat muuttaneet pukeutumistapoja ja uudistaneet muotia. Muoti liittyi 50 vuotta kestäneeseen kylmään sotaan erityisen tiiviisti, sillä kilpavarustelun rinnalla idän ja lännen välillä vallitsi armoton taloudellinen taistelu. Erityisesti 1950–1960-luvulla järjestelmät ponnistelivat kohentaakseen imagoaan nostamalla valtion ja kansan elintasoa.”
Viro oli Neuvostoliiton läntisin ja länsimielisin tasavalta, joka oli erotettu muusta maailmasta rautaesiripulla. Muodissa, kuten kulttuurissakin, pyrittiin pysymään ajan tasalla uusimpien kansainvälisten suuntausten suhteen. Esimerkiksi muotitalo Tallinna Moemaja perustettiin vuonna 1957 muokkaamaan muiden samankaltaisten muotitalojen kanssa neuvostoihmisen olemusta ja pääsemään lännen edelle.
Viron historiallisen museon ja yksityiskokoelmien avulla näyttelyssä esitellään alkuperäistä muotisuunnittelua ja näytteitä aikakauden pukeutumistavoista. Luonnokset ja valokuvat tulevat suurimmaksi osaksi Tallinnan kaupunginarkistosta, jossa säilytetään Moemajan ja Siluettin arkistoja. Kiintoisan katsauksen aikakauteen tarjoavat dokumenttielokuvat Moskovan elo- ja valokuva-arkistosta, USA:n kansallisarkistosta, ERR:stä ja Viron elokuva-arkistosta kuten myös aikoinaan ilmestyneen Pilt ja Sõna -aikakauslehden valokuvareportaasit sekä Boris Mäemetsin valokuvat ETK:n osuuskauppamuseon kokoelmista. Tilaa on myös intiimimmille teemoille kuten kukallinen leninki ja sekä avaruuden vaikutus muotiin. Myös vuonna 1959 Sokolnikin puistossa Moskovassa järjestetty kuuluisa yhdysvaltalainen näyttely pääsee esille.
Lännen haute couturen saavutuksia 1950–1960-luvulta esittelevät Brysselin puku- ja pitsimuseo sekä Pariisin muotitaloissa mannekiinina työskennellyt suomalainen huippumalli Carita Järvinen, joiden kokoelmat tuovat virolaisen katsojan nähtäviksi Diorin, Chanelin, Yves Saint Laurentin, Courrègen, Nina Riccin ja muiden tunnetuimpien muotitalojen luomuksia 1950–1970-luvulta.
Näyttelyssä on sähköisesti esillä yli 60 kuvaa yleisön kanssa yhteistyössä toteutetusta Rakkain leninkini -projektista, johon ihmiset eri puolilta Viroa lähettivät kuviaan ja tarinoitaan aikakauden lempileningeistään.
Näyttelyn yhteydessä julkaistaan myös kattava kirja, joka sisältää runsaasti kuva-aineistoa sekä kiinnostavia huomioita ja tiivistelmiä kylmän sodan aikaisista suhteista ja sidoksista. Ne kattavat niin politiikan, talouden, muodin ja siihen liittyvät instituutiot ja lehdistön kuin myös naisen roolin, keittiön ja kodin, nuoret ja alakulttuurit.
Näyttelyn kuraattorit ovat Eha Komissarov ja Berit Teeäär. jotka ovat myös koostaneet kirjan. Näyttelyarkkitehdit ovat Siiri Vallner ja Indrek Peil, ja kirjan ja näyttelyn graafinen suunnittelija on Tuuli Aule. Teknisessä toteutuksessa on avustanut OÜ Stagecraft.
Viron taidemuseo kiittää yhteistyöstä näyttelyn sponsoreita: Kulttuuriministeriö, Viron kulttuurirahasto, Baltika Group, mm. Ivo Nikkolo, Tallinna Kaubamaja, LAWIN, aikakauslehti MOOD, Yhdysvaltain Tallinnan-suurlähetystö ja BLRT Grupp, Liviko, ERR.
Muoti ja kylmä sota -näyttely on avoinna taidemuseo Kumussa 20.1.2013 saakka.